Johan Smit het al meer as 100 boeke oor 'n verskeidenheid onderwerpe gepubliseer. Hy was predi­kant in die NG Kerk-gemeentes Wynberg, Bellville-Oos en Helderberg. Johan was ook vir baie jare 'n aktiewe medewerker by die Kerkbode en Lig. Hy is getroud met Nina en hulle woon in Somerset-Wes.
Moenie 'n Sondagskoolpiekniek verwag nie. Hier word nie koek en roomys uitgedeel nie. Hier word nie speletjies gespeel nie. Verwag eerder 'n stuk woestynpad, klipperig en stowwerig, met hier en daar 'n heerlike oase van groenigheid en koel water. Maar die pad bly steil en maak jou sweterig. En daar is baie tyd vir dink, diep dink. Die reis deur Hosea is nie 'n reis in 'n luukse lugverkoelde bus nie. Die ge vaar is dat jy as leser van die begin af 'n afstand tussen jou en Israel probeer behou. Dis tog anders; nie soos ons nie. Maar netsoos Hosea vir die Israel van sy tyd terugblaai na hulle voorouers en daar reeds sekere wortelsondes aantref, kan ons vandag terugblaai na Hosea en ons eie sondes raaksien. Moenie bang wees om sonde te identifi seer nie. Moenie God se oordeel geringskat nie. Maar moet veral nie moedeloos raak nie. Iewers in die boek sal jy vir God hoor sê: "Ek is God, nie 'n mens nie." En God is die God wie se liefde net te sterk brand om ooit sy kinders prys te gee. Hy bly die God van genade. Maar dit moet jy eers reg aan die einde van die boek ontdek …